TARYBOS REGLAMENTAS (EB) Nr. 1811/2004
2004 m. spalio 11 d.
iš dalies keičiantis Reglamentą (EB) Nr. 2287/2003 dėl dienų, kurias juodalopes menkes Šiaurės jūroje žvejojantys laivai gali būti jūroje, skaičiaus ir dugnu traukiamų tralų naudojimo vandenyse aplink Azorų ir Kanarų salas bei Maderą
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į jo 20 straipsnį,
atsižvelgdama į Komisijos pasiūlymą,
kadangi:
(1)
Remiantis naujais moksliniais pranešimais, visų pirma Tarptautinės jūros tyrinėjimo tarybos (ICES), Atlante buvo aptiktos ir žemėlapyje pažymėtos itin jautrios giliavandenės buveinės. Šiose buveinėse gyvena svarbios ir labai įvairios biologinės bendrijos, kurioms, kaip manoma, reikalinga pirmaeilė apsauga. Visų pirma, 1992 m. gegužės 21 d. Tarybos direktyvoje 92/43/EB dėl natūralių buveinių ir laukinės faunos bei floros apsaugos (2) jos apibrėžtos kaip Bendrijos interesų buveinės. Be to, giliavandeniai koralų rifai neseniai buvo įtraukti į nykstančių buveinių sąrašą, vykdant Šiaurės Rytų Atlanto jūrų aplinkos apsaugos konvenciją (OSPAR konvencija).
(2)
Remiantis moksliniais įrodymais, dugnu traukiamos tralų įrangos šioms buveinėms padarytos žalos atstatyti neįmanoma arba tai padaryti labai sunku ir tai vyksta labai lėtai. Vandenyse aplink Azorų ir Kanarų salas bei Maderą yra kelios žinomos arba galimos giliavandenės buveinės, kuriose iki šiol žvejyba tralais nebuvo leidžiama. Todėl tikslinga uždrausti naudoti dugnu traukiamus tralus ir panašią įrangą vandenyse aplink Azorų ir Kanarų salas bei Maderą, kur šioms buveinėms vis dar taikomas palankus apsaugos statusas.
(3)
Nauja mokslinė informacija rodo, kad tikėtina, jog žvejojant pagal 2003 m. gruodžio 19 d. Tarybos reglamento (EB) Nr. 2287/2003, nustatančio žvejybos galimybes ir su jomis susijusias sąlygas 2004 m. dėl tam tikrų žuvų išteklių ir jų grupių, taikomas Bendrijos vandenyse bei Bendrijos laivams vandenyse, kuriuose būtina taikyti sugavimo kvotas (3), IV priedo 17 punkte nurodytas sąlygas, sugautas menkių laimikis bus mažas, todėl ši žvejyba nesudaro daug papildomo pavojaus menkių ištekliams atsikurti. Todėl padidinti juodalopių menkių žvejybos dienų skaičių yra pagrįsta.
(4)
Kad butų užtikrintas Bendrijos žvejų pragyvenimo šaltinis, svarbu, jog žvejybos galimybės būtų suteiktos kiek galima greičiau. Todėl būtina suteikti išimtį dėl šešių savaičių trukmės laikotarpio, minėto Europos Sąjungos sutarties ir Europos bendrijos steigimo sutarties Protokolo dėl nacionalinių parlamentų vaidmens Europos Sąjungoje I dalies 3 punkte.
(5)
Todėl Reglamentas (EB) Nr. 2287/2003 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2287/2003 iš dalies keičiamas taip:
1)
IV priedas papildomas šiuo punktu:
„19. Žvejybos tralais draudimas vandenyse aplink Azorų ir Kanarų salas bei Maderą
Vandenų, kuriuose valstybės narės turi suverenitetą arba jurisdikciją, toliau nurodytų koordinačių ribojamose teritorijose laivams draudžiama žvejoti dugnu traukiamais tralais ar panašiais traukiamais tinklais, kurie žvejojant liečia jūros dugną:
a)
Azorų salos
36° 00′ šiaurės platumos
23° 00′ vakarų ilgumos
42° 00′ šiaurės platumos
23° 00′ vakarų ilgumos
42° 00′ šiaurės platumos
34° 00′ vakarų ilgumos
36° 00′ šiaurės platumos
34° 00′ vakarų ilgumos
b)
Kanarų salos ir Madera
27° 00′ šiaurės platumos
19° 00′ vakarų ilgumos
26° 00′ šiaurės platumos
15° 00′ vakarų ilgumos
29° 00′ šiaurės platumos
13° 00′ vakarų ilgumos
36° 00′ šiaurės platumos
13° 00′ vakarų ilgumos
36° 00′ šiaurės platumos
19° 00′ vakarų ilgumos“.
2)
V priedo 6 punktas papildomas šiuo papunkčiu:
„g)
Nukrypdamos nuo a papunkčio I lentelėje „4a punkte nurodytas žūklės įrangos grupavimas“ nurodyto dienų skaičiaus, valstybės narės gali padidinti didžiausią dienų skaičių, kurį laivai yra rajone ir kurį jų nėra uoste, iki 12 laivams, kuriuose įrengta LLS ir turintiems specialius IV priedo 17 punkto b papunktyje nurodytus žvejybos leidimus, galiojančius kalendorinį mėnesį ar ilgiau.
Šie laivai:
-
ne mažiau kaip keturias valandas prieš iškrovimą praneša nacionalinės valdžios institucijoms numatomą žuvų iškrovimo vietą ir laiką,
-
gali, kaip nustatyta b papunktyje, sumuoti tik laikotarpio, kai be pertraukų turėjo specialų žvejybos leidimą, nurodytą IV priedo 17 punkto b papunktyje, dienas,
-
gali perduoti dienas, kaip nurodyta 10 punkte, tik laivams, kurie naudojasi didesniu žvejybos dienų skaičiumi pagal šį papunktį.“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 11 d.